Sincerissimis nostris recommendatione, dilecione et fauore premissis. Reuerende pater, constituti alias Holmis in coronatione dominj nostri serenissimj Johannis, Dej gratia Swecie, Dacie etc. regis, circa festum beate Katherine, exposuimus maiestati sue casum quendam miserabilem secretarij nostri, magistri Pauli Skeel, archipresbiteri ecclesie nostre Aboensis, quem ex fr…… supplicationis per abbreuiatores adhuc meliorande presentibus interclusa vestra paternitas clarius poterit habere, supplicantes …… quatenus sibi commiserando suas dignaretur apud sanctissimum dominum nostrum papam interponere …… partes, vnde maiestas sua, tam ad preces nostras quam eciam persone, pro qua ipsi preces fundebamus, inclinata, literas suas promotoriales et preces regales eidem sanctissimo domino nostro pape in fauorem dicti Pauli direxit et transfudit, quas vsque modo ob defectum portitoris apud nos retentas, vestre paternitati, tamquam maiestatis regie oratorj, quamuis aliam noticiam singularem eiusdem vestre paternitatis minime habeamus, jam tandem decreuimus transmittere et ordinare, rogantes ac instantissime supplicantes, quatenus paternitas vestra onus in hac causa sollicitandj ac negotium ipsum et causam mediis, quibus possit, melioribus prosequj et promouere dignaretur, literas ipsas regias, quas cum earum copiis vestre dirigimus paternitati, sanctissimo domino nostro per paternitatem vestram aut aliam, si ita visum fuerit, eminenciorem personam presentando ac sanctitatem suam de habenda signatura affirmatiua sollicitando, vt videlicet ipse supplicans coram(!) ad ministerium altaris, in quo sine deformitate et scandalo bene poterit et potest ministrare, habilitaretur et restitueretur, non obstante huiusmodi vicio corporis et defectu. Speramus sanctissimum dominum nostrum ad regias preces et vestras ac vestrorum instancias ad hoc faciliter inclinari. Et si in primis saltim signaturam poterimus habere optatam, summas grates paternitati vestre referemus. Expensas qualescunque feceritis aut eritis in literarum extraccione facturi cum omni gratitudine et graciarum accione refundemus, ymmo quam primum de hiis per paternitatem vestram fuerimus edocti, ipsas ordinabimus per nuncios legaliores, cum precencium latoribus, quia homines simplices sunt et exterarum parcium ignari, non potueramus aliquam summam notabilem ordinare. Mittimus nichilominus paternitati vestre pro primis.. florenos per medium eorundem, quos dignetur gratanter acceptare. Et si in negotio prescripto nobis successerit ad vota, prout speramus, vltra expensas, in quibus non dubitamus, paternitatem vestram et nobis et ipsi supplicanti presentabilem fore. Volumus paternitati vestre pro suis fatigis proximam aliquam competentem erogare, reddens nos et ipsum supplicantem eidem paternitati vestre semper ad beneplacita obligatos. Quare cum hiis etc.